ဒေါက်တာဘဒ္ဒန္တကုမာရ

မီးရှူးသန့်စင်ဖွားမြင်တော်မူခြင်း 
ဘဒ္ဒန္တကုမာရသည် နိုင်ငံတော်ပရိယတ္တိသာသနာ့တက္ကသိုလ် (ရန်ကုန်)၏ လက်ရှိ ပါမောက္ခချုပ်ဆရာတော်တစ်ပါးဖြစ်သည်။ ဆရာတော်အရှင်ကုမာရကို (ယခင် ပဲခူးတိုင်းဒေသကြီး၊ ဟံသာဝတီခရိုင်) (ယခု ရန်ကုန်တိုင်းဒေသကြီး သုံးခွမြို့နယ်၊ တောစွန်းကျေးရွာ ခမည်းတော် ဦးကျော်စိန် မယ်တော် ဒေါ်ခင်လှတို့မှ ၁၃၀၇ ခုနှစ် ကဆုန်လဆန်း ၆ ရက် မြန်မာနှစ်ဆန်း (၁) ရက်နေ့ (၁၆၊ ၄၊ ၁၉၄၅ ခုနှစ်) တနင်္လာနေ့၊ နေ့လယ် ၁ နာရီအချိန်တွင် မီးရှူးသန့်စင် ဖွားမြင်ခဲ့ပြီး မွေးချင်းအားလုံးတို့အနက် သားဦးရတနာဖြစ်ပါသည်။

 ရှင်သာမဏေပြုတော်မူခြင်း 
၁၃၁၅ ခုနှစ် တပေါင်းလဆန်း ၁၄ ရက် (၁၈၊ ၃၊ ၁၉၅၄) ကြာသပတေးနေ့တွင် ရန်ကုန်တိုင်း ဒေသကြီး သုံးခွမြို့နယ် အဇန်းတောစွန်းကျေးရွာ တောစွန်းမြောက်ကျောင်း ဆရာတော် ဘဒ္ဒန္တအရိယဝံသမဟာထေရ်ကို ဥပဇ္ဈာယ်ပြု၍ အဖိုး ဦးလှမော် နှင့် မိဘနှစ်ပါးတို့၏ ပစ္စယာနုဂ္ဂဟဖြင့် သာမဏေအဖြစ်သို့ ရောက်ရှိခဲ့ပါသည်။

 ရဟန်းအဖြစ်သို့ ရောက်တော်မူခြင်း 
၁၃၂၄ ခုနှစ် တန်ခူးလပြည့်ကျော် ၃ ရက် (၁၉၊ ၄၊ ၁၉၆၅) တနင်္လာနေ့ နံနက် ၈း၂၅ နာရီ ၉ ဖဝါးအချိန်တွင် မိဘနှစ်ပါးတို့၏ ပစ္စယာနုဂ္ဂဟကို ခံယူကာ တောစွန်းကျေးရွာ တောစွန်းတောင်ကျောင်း ခ ဏ္ဍသိမ်တော်မြတ်၌ တောစွန်းမြောက်ကျောင်းဆရာတော်ကြီး ဘဒ္ဒန္တအရိယဝံသမဟာထေရ်ကို ဥပဇ္ဈာယ်ပြု၍ မြင့်မြတ်သော ရဟန်းအဖြစ်သို့ ရောက်ရှိခဲ့ပါသည်။

 ပညာသင်ယူတော်မူခြင်း 
ဆရာတော်သည်-

·      ရန်ကုန်တိုင်းဒေသကြီး၊ သုံးခွမြို့နယ်၊ သဲကုန်းကျေးရွာမှ ဆရာကြီး ဦးရွှေမောင်

·      ရန်ကုန်တိုင်းဒေသကြီး၊ သုံခွမြို့နယ်၊ အဇန်းတောစွန်းကျေးရွာ တောဇွန်းတောင်ကျောင်းဆရာတော် ဘဒ္ဒန္တသာသန၊

·      ရန်ကုန်တိုင်းဒေသကြီး၊ သုံခွမြို့နယ်၊ အဇန်းသဲကုန်းကျေးရွာ၊ အဇန်းသဲကုန်းကျောင်း ဆရာတော် ဘဒ္ဒန္တကောဝိဒ၊

·      ရန်ကုန်တိုင်းဒေသကြီး၊ သုံခွမြို့၊ မဟာဗောဓိကျောင်းတိုက်ဆရာတော် အဂ္ဂမဟာပဏ္ဍိတ၊ သိရိပဝရဓမ္မာစရိယ၊ စေတိယင်္ဂဏဓမ္မာစရိယ၊ အမျိုးသား ပထမကျော် ရွှေတံဆိပ်ဆုရ ဘဒ္ဒန္တ ကုသလာသာမီဘိဝံသမဟာထေရ်၏ ခြေတော်ရင်း၌ ၁၃၂၁ ခုနှစ်မှ ၁၃၃၁ ခုနှစ်အထိ ပိဋကတ် အခြေခံကျမ်းစာများကို သင်ယူလေ့လာဆည်းပူးခဲ့ပါသည်။

·      ရန်ကုန်တိုင်းဒေသကြီး၊ ဗဟန်းမြို့နယ်၊ ညောင်တုန်းပါဠိတက္ကသိုလ်ကျောင်းတိုက်ဆရာတော် အဂ္ဂမဟာပဏ္ဍိတ၊ အဘိဓဇမဟာရဋ္ဌဂုရု ဘဒ္ဒန္တသောဘန၊ ဘဒ္ဒန္တဩဘာသာဘိဝံသ မဟာထေရ်မြတ်တို့ထံ၌လည်း ဓမ္မာစရိယကျမ်းစာများကို လေ့လာဆည်းပူးခဲ့ပါသည်။

·      ၁၃၃၂ ခုနှစ်မှ ၁၃၄၁ ခုနှစ်အတွင်း မကွေးတိုင်းဒေသကြီး ပခုက္ကူမြို့၊ မဟာဝိသုတာရာမအလယ်တိုက် ဆရာတော် အဘိဓဇမဟာရဋ္ဌဂုရု အရှင်သုန္ဒရမဟာထေရ်၊ တိုက်အုပ်ဆရာတော် အရှင်နန္ဒိယမဟာထေရ်၊ အဂ္ဂမဟာပဏ္ဍိတ အဘိဓဇမဟာရဋ္ဌဂုရု အရှင် ပဏ္ဍိတမဟာထေရ်၊ အဂ္ဂမဟာပဏ္ဍိတ အရှင်ပညိန္ဒမဟာထေရ်၊ အဂ္ဂမဟာပဏ္ဍိတ၊ တိပိဋကဓရ၊ တိပိဋကဓရ၊ တိပိဋကကော်ဝိဒ၊ ဓမ္မဘဏ္ဍာဂါရိက အရှင်နေမိန္ဒမဟာထေရ် နှင့် ကျမ်းစာအုပ်ပေါင်း ၃၀၀ ကျော်တို့ကို ရေးသားပြုစုတော်မူခဲ့သော အဂ္ဂမဟာပဏ္ဍိတ (ဘီအေ ဂုဏ်ထူး၊ သိရိလင်္ကာ) အရှင်ကေလာသမဟာထေရ်တို့ထံတော်၌ နိကာယ်ငါးရပ်တို့အနက် ဒီဃ၊ မဇ္ဈိမ၊ သံယုတ္တ အင်္ဂုတ္တရစသည့် နိကာယ်ကျမ်းကြီးလေးရပ် ပါဠိတော် အဋ္ဌကထာကျမ်းစာ ပိဋကတ်စာပေများကို လေ့လာသင်ယူတော်မူခဲ့ပါသည်။

 စာမေးပွဲများ ဖြေဆိုအောင်မြင်တော်မူခြင်း 
     ရန်ကုန်တိုင်း ဒေသကြီး သုံးခွမြို့ မဟာဗောဓိကျောင်းတိုက်ဆရာတော် ဘဒ္ဒန္တကုသလသာမီဘိဝံသ မဟာထေရ်ထံတော်မှ စာမေးပွဲများကို ဝင်ရောက်ဖြေဆိုခဲ့ရာ
·      ၁၃၂၁ ခုနှစ်တွင် အဘိဓမ္မာသုံးဆင့်နှင့် ပထမငယ်တန်းကိုလည်းကောင်း၊

·      ၁၃၂၂ ခုနှစ်တွင် ဝိသုဒ္ဓိမဂ်စာမေးပွဲကိုလည်ကောင်း (ဟံသာဝတီခရိုင် ပထမ၊ ပဲခူးတိုင်း ပထမ)

·      ၁၃၂၃ ခုနှစ်တွင် ပထမလတ်တန်းကိုလည်းကောင်း၊

·      ၁၃၂၅ ခုနှစ်တွင် ပထမကြီးတန်းကိုလည်းကောင်း၊

·      ၁၃၂၇ ခုနှစ်တွင် ပါရာဇိကဏ် ပါဠိ အဋ္ဌကထာကိုလည်းကောင်း၊

·      ၁၃၂၈ ခုနှစ်တွင် ဓမ္မသင်္ဂဏီ ပါဠိ အဋ္ဌကထာကိုလည်းကောင်း၊

·      ၁၃၂၉ ခုနှစ်တွင် သီလက္ခန် ပါဠိ အဋ္ဌကထာကိုလည်းကောင်း တစ်နိုင်ငံလုံး တတိယဂုဏ်ထူးဖြင့် အောင်မြင်ခဲ့သဖြင့် သာသနဓဇဓမ္မာစရိယဘွဲ့ကို ရရှိတော်မူခဲ့ပါသည်။

 ရရှိတော်မူခဲ့သော ဘွဲ့ထူး ဂုဏ်ထူးများ 
ဆရာတော်အား ပြည်ထောင်စုသမ္မတမြန်မာနိုင်ငံတော် အစိုးရက ဆက်ကပ်လှူဒါန်းသော ဂုဏ်ထူးဆောင်ဘွဲ့တံဆိပ်တော်များမှာ

·      ၁၃၅၃ (၁၉၉၂) ခုနှစ်တွင် မဟာဂန္ထဝါစကပဏ္ဍိတ ဘွဲ့တံဆိပ်တော်၊

·      ၁၃၅၅ (၁၉၉၄) ခုနှစ်တွင် အဂ္ဂမဟာဂန္ထဝါစကပဏ္ဍိတ ဘွဲ့တံဆိပ်တော်၊

·      ၁၃၆၆ (၂၀၀၄) ခုနှစ်တွင် အဂ္ဂမဟာပဏ္ဍိတ ဘွဲ့တံဆိပ်တော်၊

·      ၁၃၇၉ (၂၀၁၈) ခုနှစ်တွင် အဂ္ဂမဟာသဒ္ဓမ္မဇောတိကဓဇ ဘွဲ့တံဆိပ်တော်၊

·      ၁၃၈၅ (၂၀၂၂) ခုနှစ်တွင် သီရိပျံချီ (စွမ်းဆောင်ရည် ဂုဏ်ထူးဆောင်) ဘွဲ့တံဆိပ်တော်၊

·      ၁၃၈၆ (၂၀၂၅) ခုနှစ်တွင် အဘိဓဇမဟာရဋ္ဌဂုရု ဘွဲ့တံဆိပ်တော်

 ထိုင်းနိုင်ငံက ဆက်ကပ်သော ဂုဏ်ထူးဆောင် ဘွဲ့တံဆိပ်တော်များ 
·      Highest Decoration of Excellence (2011)

·      The World Buddhist Outstanding Leader Award (2016)

·      Ph.D (Buddhsit Studies)

 ဂုဏ်ထူးဆောင် ဓမ္မပါရဂူ D.Litt) ဘွဲ့ချီးမြှင့်ခံရခြင်း 
၁၃၇၈ ခုနှစ် နတ်တော်လပြည့်နေ့ (၁၄၊ ၁၂၊ ၂၀၁၆) နေ့တွင် မန္တလေးမြို့၊ နိုင်ငံတော်ပရိယတ္တိသာသနာ့တက္ကသိုလ်၌ ကျင်းပသော ၂၂ ကြိမ်မြှောက် မဟာဘွဲ့နှင်းသဘင်အခမ်းအနား၌ နိုင်ငံတော်ပရိယတ္တိသာသနာ့တက္ကသိုလ်များ၏ အဓိပတိ နိုင်ငံတော်သံဃမဟာနာယကအဖွဲ့ ဆရာတော် ဒေါက်တာ ဘဒ္ဒန္တကုမာရာဘိဝံသ မဟာထေရ်မြတ်ကြီးက ဂုဏ်ထူးဆောင်ဓမ္မပါရဂူ D.Litt ဘွဲ့ကို အပ်နှင်းချီးမြှင့်တော်မူခဲ့သည်။

 သာသနာရေးဆိုင်ရာ ဆောင်ရွက်ချက်များ 
ဆရာတော်သည်-

·      တိပိဋက ပါဠိ မြန်မာ (ဘ- ဝဂ်) အဘိဓာန်ကျမ်းပြုအဖွဲ့၊ အဖွဲ့ဝင်၊

·      နိုင်ငံတော်ဗဟိုသံဃာ့ဝန်ဆောင်အဖွဲ့၊ အဖွဲ့ဝင်၊

·      နိုင်ငံတော်သံဃာ့မဟာနာယကအဖွဲ့၊ ပညာရေးအဖွဲ့ငယ် (အတွင်းရေးမှူး) တာဝန်တို့ကိုလည်းကောင်း၊

နိုင်ငံတော်ပရိယတ္တိသာသနာ့တက္ကသိုလ်၌ တက္ကသိုလ်များအုပ်ချုပ်ရေးဗဟိုအဖွဲ့ (အဖွဲ့ဝင်)၊ ဗဟိုပညာရေးအဖွဲ့ (ဥက္ကဋ္ဌ)၊ ဓမ္မပါရဂူ Ph.D ဘွဲ့ သင်တန်းဦးစီးကော်မတီ (ဥက္ကဋ္ဌ)၊ တက္ကသိုလ်ပညာရေးနှင့် စီမံခန့်ခွဲရေးအဖွဲ့ (ဥက္ကဋ္ဌ) တာဝန်များနှင့် ပါမောက္ခချူပ်တာဝန်တို့ကို ထမ်းဆောင်တော်မူကာ ပညာပါရမီကုသိုလ်ထူးကြီးကို ဆည်းပူးတော်မူလျက်ရှိသည်။